Ruk jou lyf só reg - WelstandWelstand
Tuis / Advies / Ruk jou lyf só reg
Ruk jou lyf só reg
Woensdag | 06 Februarie | 2019
Die afgelope feesseisoen het heel moontlik sy tol op jou liggaam geëis maar daar is ʼn paar maniere om sommer vinnig weer jou lyf reg te ruk.
Al die heerlike kosse en dalk een of twee meer drankies as gewoonlik tydens die feesseisoen het moontlik die skaal bietjie swaarder laat kreun hier aan die begin van die nuwe jaar. Een van die gewildste Nuwejaarsvoornemens is sekerlik om gewig te verloor, maar dit blyk ook een van die moeilikstes te wees.
Talle kenners meen egter die kitsoplossing-benadering moet eerder vermy word. Hulle raai aan dat jy eerder dagboek hou van wat jy eet en hoeveel daarvan. Wees geduldig en gee jouself tyd om gewoond te raak aan ander gesonder kosse en wees maar bereid om terugslae te hê.
Raak ontslae van slegte gewoontes. Almal beskou nie dieselfde dinge as slegte gewoontes nie maar jy weet watter gewoontes nie ʼn goeie impak op jou liggaam het nie, so probeer om van daardie gewoontes ontslae te raak. Vir jou is dit dalk die pakkie sigarette wat jy daagliks rook of die paar drankies ʼn week te veel.
Almal weet oefening is baie belangrik maar vir party mense is dit net nie moontlik om hulself uit die bed en in die gimnasium te kry nie. Probeer dus om oefening deel van jou alledaagse take te maak. Gebruik eerder die trappe as die hysbak of roltrappe by die werk of wanneer jy in die winkelsentrum is. Stap eerder na die kafee om die hoek as om te ry of stap eerder na jou kollega se lessenaar as om ʼn e-pos te stuur.
Oefening kan jou gesondheid aansienlik verbeter en jou risiko’s om verskeie siektetoestande soos diabetes en kanker te kry verminder. Drink genoeg water aangesien die liggaam water in al die selle en organe gebruik en dit help om ander liggaamlike funksies te onderhou.
Probeer minder stres aangesien dit jou nie net emosioneel kan uitput nie maar ook ʼn tol op jou liggaam kan eis. Stres kan onder meer lei tot hoofpyne, spierpyne, borspyn, moegheid, maag- en slaapprobleme.
Genoeg slaap hou ook gesondheidsvoordele in. ʼn Gebrek aan slaap kan tot verskeie siektetoestande soos hartsiektes, diabetes en vetsug lei. Genoeg slaap kan ook help om pyn te verlig, jou bui positief beïnvloed, jou help om beter te onthou en te konsentreer en jou immuunstelsel op te bou.
Jou liggaam sal heel waarskynlik vir jou tekens gee dat jou lewenstyl aangepas moet word, so onthou om daarna te luister.
Mayo Clinic: https://www.mayoclinic.org/healthy-lifestyle/stress-management/in-depth/stress-symptoms/art-20050987
Everyday Health: https://www.everydayhealth.com/sleep-disorders/sleep/sleep-101-ultimate-guide-on-how-get-better-nights-sleep/
Wat is hand-voet-en-mondsiekte?
Woedebestuur in ̓n neutedop
Wat is fetale alkoholsindroom?
Kanker: Die algemeenste tipes in Suid-Afrika en die wêreld
Verskillende vette gelys op verpakkings – wat beteken dit?